Zoeloekoning sê onluste strek Zoeloe-nasie tot skande | Maroela Media
Die Zoeloekoning Misuzulu Zulu KaZwelithini (Foto: SAgovnews, Twitter)
Die koning van die Zoeloe-gemeenskap in Suid-Afrika, Misuzulu Zulu kaZwelithini, het Woensdag 'n beroep op betogers gedoen om hul plundertogte en die grootskaalse geweld wat sedert die naweek in KwaZulu-Natal en Gauteng ontvou het, te stop.
KaZwelithini het tydens 'n toespraak 'n beroep op vrede en kalmte gedoen en gesê die gewelddadige onluste bring die Zoeloe-gemeenskap in oneer. Hy sê die onluste vernietig boonop die land se ekonomie en die armes en dié wat werkloos is, gaan op die ou einde die hoogste prys betaal.
"Die skandalige vernietiging van infrastruktuur is nie die regte manier om ontevredenheid te kenne te gee nie. Dit skep 'n beeld van 'n volk 'wat hul waardigheid verloor het'," het KaZwelithini gesê.
"Wat nog hartseerder is, is dat soveel van diegene wat by hierdie wetteloosheid en misdadigheid betrek word, lede van die Zoeloe-nasie is. Dit strek ons Zoeloe-gemeenskap tot skande, aangesien alle vingers na my oorlede vader, Goodwill Zwelithini, se mense wys. Ek het nooit gedink dat ons nasie die land só sou afbrand nie. En dit terwyl ons wêreldwyd hoogs gerespekteer word, en bekendstaan as 'n nasie wat baie trots op sy waardigheid is.
"Ek doen 'n beroep op ons volk om 'n voorbeeld te wees en nie toe te laat dat politiek die waardigheid van ons volk vernietig nie. Dit is nie wie ons is nie. Laat ons die oppergesag van die wet respekteer en sorg dat die orde herstel word."
KaZwelithini het gesê dat hy begrip het vir depressie, armoede en werkloosheid wat daartoe gelei het dat sommige mense by die chaos betrokke geraak het. Ten spyte hiervan het hy 'n beroep op betogers gedoen om 'n tree terug te staan en te dink aan die skade wat die onluste aangerig het.
"As voedsel nie afgelewer kan word nie – omdat vragmotors en pakhuise deur ons mense verbrand word – sal ons honger ly. Wanneer entstowwe en medisyne nie gelewer kan word nie, is daar geen hulp vir siekes en sterwendes nie."
KaZwelithini het verder gevra dat die Zoeloes en Indiërs in die provinsie in harmonie moet leef. Dit volg te midde van berigte oor aanvalle tussen Zoeloes en Indiërs in KwaZulu-Natal.
Maroela Media het vroeër berig teen Woensdagaand was altesame 1 234 mense in verband met gewelddadige onluste en plundery die afgelope paar dae in KwaZulu-Natal en Gauteng in hegtenis geneem. Die plundertogte het nou reeds 72 lewens geëis.
Enkele gevalle van plundery en geweld is ook in Mpumalanga en die Noord-Kaap aangemeld, maar dit is gou onder beheer gebring.
Boonop sit talle dorpe se inwoners in 'n penarie om kos en medisyne te bekom omdat daar geen winkels oor is om dit te koop nie.